Tikóng deng ktulón Jisas du yóm hningónen ni,
ominen hlós tukô gna kul ebè Jirusalim.
Tikóng deng moni bè yó kem lewu benwu udì boluy le Bitfid ne Bitani,
bè yóm Bulul Ulib,
hógów Jisas lewu bè yó kem gel lemolò du,
monen mò kul,
“Mógów ye do etu bè tum benwu udì ditu tuu.
Sok ye kól ditu,
angat wen ton ye ngà nati fét.
Yóm ngà nati yó,
laen kô deng gemsakay du.
Tódô ntó ye ne nit ye do edini.
Ke wen smólók kuy,
ke mon le,
‘Moen yó ke ntó ye?’
yó mon ye mò du,
‘Wen muhen du yóm gónó tekuy mogot.’ ”
Ne tahu se,
lemwót le.
Tikóng le kól ditu,
tódô ton le se lómón yóm deng mon Jisas mò kul.
Bè yóm igò le mtó du yóm ngà nati yó,
mudél yó kem funen,
mon le,
“Moen yó du ke ntó ye?”
“Là,”
mon le,
“wen muhen du yóm gónó tekuy mogot.”
Ne tahu se,
nalak le ebè Jisas yóm ngà nati.
Yó nmò le,
afid le du kem nes le,
omin le hsakay du ke Jisas.
Bè yóm igoen smakay du,
wen nes nból le gu bè lan yó kem dumu tau mò gónó le hegfan du yóm kadat le du.
Tikóng le mosol bè yóm Bulul Ulib yó,
moni le ne ebè Jirusalim.
Ya tey tau wen mung ke Jisas,
hono kem tau gel lemolò du.
Tey kehligal le mulit lan,
ne tey kehgel le udél le dmóyón ke Dwata bè yó kem hentaw ton deng ton le.
Mon le,
“Hol dóyón tekuy nim tau hol geta deng hógów Dwata.
Deng tekuy ssotu ebéléen.
Hol dóyón tekuy yóm Dwata nô bè longit.”
Bè yóm tey kwen le slomong yó,
wen se kem Farisi gbool lem blóng le,
ne mudél le ebè Jisas,
mon le mò du,
“Ó Sér,
bnólówem yó kem gel lemolò kóm,
alì le hebnes.”
Ne mudél ebélê le Jisas,
monen,
“Tódô tulónu kuy,
ke tódô le neb ni kem tau mung dou ni,
ngem kà tódô le fen mensag ni kem botu bè lan nii.”
Ngang le Jisas mógów efet le móyón gdofì bè Jirusalim.
Bè yóm ktonen yóm syudad bong yó,
botong mosok lewoken,
yó monen,
“Kamà ke yóm tngón ye yóm lan ye bud mit sefyu ebè Dwata,
balù ni hem kemdaw ni ke tnana ye.
Okóm là kô glileb ye du.
Angat kól yóm kdaw,”
monen,
“tódô senibut le yu yó kem hohon ye,
wen tey seng nmò le anì laen dù bud lan ye gewà.
Angat gotu genbà le yó kem gónô ye,
ne gomong ye meglà yu kem tau nô lemen.
Yó kem beng botu ye,
gotu lenusok le.
Yó gónó ye angat gmumfak du yóm yó,”
monen,
“abay se là dog kenmón ye du yóm deng ksut Dwata lem blóng ye mò lemwà kuy.”